ตลาดหุ้นเอเชียเช้านี้สดใส ขานรับผลประกอบการบจ.โตแกร่ง
ตลาดหุ้นเอเชียสดใส ขานรับผลประกอบการบจ.โตแกร่ง
19 เม.ย. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน ขานรับข้อมูลเศรษฐกิจที่แข็งแกร่งของสหรัฐ และผลประกอบการที่สดใสของบริษัทจดทะเบียน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,238.07 จุด เพิ่มขึ้น 147.95 จุด, +0.67%
ดัชนี SSE Composite ตลาดหุ้นจีนเปิดวันนี้ที่ 3,250.15 จุด ลดลง 0.05 จุด, -0.00%
ดัชนี TAIEX ตลาดหุ้นไต้หวันเปิดวันนี้ที่ 11,017.69 จุด เพิ่มขึ้น 55.67 จุด, +0.51%
ดัชนี KOSPI ตลาดหุ้นเกาหลีใต้เปิดวันนี้ที่ 2,223.42 จุด เพิ่มขึ้น 9.65 จุด, +0.44%
ดัชนี FBMKLCI ตลาดหุ้นมาเลเซียเปิดวันนี้ที่ 1,620.64 จุด เพิ่มขึ้น 0.91 จุด, +0.06% 
ส่วนตลาดหุ้นฮ่องกง ตลาดหุ้นสิงคโปร์ และตลาดหุ้นฟิลิปปินส์ ปิดทำการวันนี้เนื่องในวัน Good Friday
ด้านกระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 5,000 ราย สู่ระดับ 192,000 รายในสัปดาห์ที่แล้ว ซึ่งเป็นระดับต่ำสุดนับตั้งแต่เดือนก.ย.2512 และเป็นการลดลงติดต่อกัน 5 สัปดาห์ นอกจากนี้ ตัวเลขดังกล่าวยังสวนทางกับที่นักวิเคราะห์คาดการณ์ว่าจะเพิ่มขึ้นสู่ระดับ 205,000 ราย
ขณะที่ กระทรวงพาณิชย์สหรัฐเปิดเผยว่า ยอดค้าปลีกพุ่งขึ้น 1.6% ในเดือนมี.ค. ซึ่งเป็นการเพิ่มขึ้นมากที่สุดนับตั้งแต่เดือนก.ย.60 และมากกว่าที่นักวิเคราะห์คาดการณ์ว่าจะเพิ่มขึ้นเพียง 0.9% โดยได้แรงหนุนจากยอดขายรถยนต์และเสื้อผ้า